Norsk Kylling

Norsk Kylling er en norsk næringsmiddelbedrift som slakter og videreforedler kylling. Selskapet ble etablert i 1991 av Agnar Østhus på Støren i Midtre Gauldal, og er i dag en del av Reitan Retail, som også eier blant annet REMA 1000. Norsk Kylling leverer hovedsakelig produkter til REMA 1000s butikkjeder og Reitan Convenience sine utsalgssteder i Norge, men produserer også varer til storhusholdningsmarkedet og enkelte eksportmarkeder.

Selskapet har siden 2021 hatt sitt hovedanlegg på Orkanger i Trøndelag, hvor det nye produksjonsanlegget erstattet den tidligere fabrikken på Støren. På Støren ble det i 2023 etablert et nytt rugeri der slakteriet tidligere lå.

Historie
Norsk Kylling ble grunnlagt i en tidligere konfeksjonsfabrikk  på Støren av gründeren Agnar Østhus i 1991. Fra 2011 var REMA 1000 hovedaksjonær i bedriften, og i 2012 overtok de alle aksjene. Oppkjøpet ble begrunnet med ønsket om større kontroll over verdikjeden for fjørfekjøtt, fra oppdrett og slakting til distribusjon og salg.

Etter flere år med planlegging og utvikling ble et nytt slakteri på Orkanger åpnet i 2021. Fabrikken ble utformet for å møte krav til effektivitet, hygiene og matsikkerhet, og representerer et skifte fra eldre produksjonsmetoder til mer automatiserte løsninger. Norsk Kylling la også om til en mer sakterevoksende kyllingtype.

 Eierskap 
Norsk Kylling er et heleid datterselskap av Reitan Retail gjennom REMA 1000 Norge AS, som driver virksomhet innen dagligvare, servicehandel og mobilitet i Norge, Sverige, Danmark, Finland, Estland, Latvia og Litauen. Reitan Retail kontrolleres av familien Reitan.

 Utmerkelser 
Bedriften har mottatt flere priser for arbeid innen dyrevelferd og klima. De har i en årrekke vært en pådriver for bedre og strengere krav til dyrevelferd for kylling, og oppfylte i 2022 kravene i European Chicken Commitment (ECC), en internasjonal standard for bedre dyrevelferd i fjørfeproduksjon. I 2023 ble virksomheten tildelt Næringslivets klimapris under Zerokonferansen, utdelt av Miljøstiftelsen ZERO, NHO og NTNU. Året etter mottok Norsk Kylling prisen som Årets Miljøfyrtårn i kategorien for konsern og store virksomheter.

 Referanser 

Kategori:Norske næringsmiddelprodusenter
Kategori:Selskaper etablert i 2013
Kategori:Næringsliv i Trøndelag